钦定古今图书集成/理学汇编/文学典/第251卷 > 张炎乐府指迷 > 《词源》
## 钦定古今图书集成/理学汇编/文学典/第251卷 > 张炎乐府指迷 > 《词源》

古之乐章、乐府、乐歌、乐曲，皆出于雅正。粤自隋唐以
来，声诗间为长短句。至唐人则有《尊前花间集》。迄于
崇宁，立大晟府，命周美成诸人讨论古音审之。古调
沦落之后，少得存者，由此八十四调之声稍传。即美
成诸人后，增演慢曲引近，或移宫换羽，为三犯、四犯
之曲。案《月令》为之，其曲遂繁。且美成负一代词名，所
作词浑厚和雅，善于融化诗句，于音谱又且间未有
谐，可见其难矣。作词多效其体制，失之软媚，而无所
取，此惟美成而然，不能学也。所可效仿之词，独一美
成而已。旧有刻本《六十家词》，可歌可诵者，指不多屈。
中间如秦少游、高竹屋、姜白石、史邦远、吴梦窗，此数
家格调不凡，句法挺异，俱能特立清“新之意，删削靡
蔓之词，自成一家，各名于世。作词能取诸人之所长，
去其所短，精加翫味，像而为之，岂不能与美成辈争
雄长哉。余疏陋谫才，昔在先人侍侧，闻杨守斋、毛敏
仲、徐南溪诸公商确音律，尝知绪馀，故平生好为词
章，用工馀四十年，未见其进。今老矣，嗟古音之寥寥，
虑雅词之落落，僭述”《管见》，类列于后，与同志者商确
之。